TIDLOR ชี้ “เครดิตบูโร” เพิ่มโอกาสให้ประชาชนได้เข้าถึงแหล่งเงินทุน
จดหมายถึงผู้ถือหุ้นปี 66 ของ TIDLOR ระบุ “เครดิตบูโร” เพิ่มโอกาสให้ประชาชนได้เข้าถึงแหล่งเงินทุน รวมทั้งไม่มีผลและไม่ได้ทำให้การอนุมัติสินเชื่อช้าลง
23 เม.ย. 2566

แนวโน้มอัตราดอกเบี้ยสูง สงคราม น้ำมันแพง ภาวะเศรษฐกิจถดถอย... สิ่งเหล่านี้มีส่วนสำคัญที่ทำให้ข้าวของแพงขึ้น ส่งผลกระทบต่อชีวิตความเป็นอยู่และปากท้องของประชาชน ลามไปถึงความสามารถในการชำระหนี้ของผู้กู้ลดลง
โดยเฉพาะกลุ่มผู้ใช้สินเชื่อรายย่อยที่ไม่สามารถเข้าถึงบริการทางการเงินจากธนาคารได้ ซึ่งถือเป็นกลุ่มที่มีความเปราะบางทางการเงิน และมีความสุ่มเสี่ยงด้านความสามารถในการชำระหนี้ ทำให้สถาบันการเงินยิ่งจำเป็นต้องพึ่งพาข้อมูลประวัติทางการเงิน หรือ “ข้อมูลเครดิต” เพื่อประกอบการพิจารณาการอนุมัติสินเชื่อให้กับคนกลุ่มนี้ทั้งนี้ มีเนื้อหาบางส่วนที่กล่าวถึงข้อมูลเครดิตไว้อย่างน่าสนใจ โดยอ้างอิงจากจดหมายถึงผู้ถือหุ้นปี 2566 ของ บริษัท เงินติดล้อ จำกัด (มหาชน) หรือ TIDLOR ซึ่งกำลังเป็นที่พูดถึงในกลุ่มนักลงทุน 
โดยจดหมายถึงผู้ถือหุ้นปี 2566 ดังกล่าว “ปิยะศักดิ์ อุกฤษฎ์นุกูล” กรรมการผู้จัดการใหญ่ บริษัท เงินติดล้อ จำกัด (มหาชน) หรือ TIDLOR ได้แสดงความเห็นเกี่ยวกับข้อมูลเครดิตไว้ว่า“ผู้ให้บริการสินเชื่อจำนำทะเบียนรถและผู้ให้บริการสินเชื่อในรูปแบบ “Fintech” จำนวนมากที่ ออกโฆษณาเชิญชวนในทำนองที่ว่าสินเชื่อจะได้รับการอนุมัติอย่างรวดเร็วโดยไม่ต้องตรวจสอบประวัติเครดิต ซึ่งอาจทำให้เกิดการเข้าใจผิดว่ากระบวนการตรวจสอบข้อมูลจากเครดิตบูโรจะทำให้เวลาในการขออนุมัติสินเชื่อช้าลง “ซึ่งไม่จริง” การตรวจสอบข้อมูลจากเครดิตบูโรไม่ได้ทำให้การอนุมัติสินเชื่อช้าลงและ “ไม่มีผลใด ๆ” กับการพิจารณาอนุมัติ นอกจากนี้ ยังไม่มีสิ่งที่เรียกว่า "แบล็กลิสต์ของเครดิตบูโร" อีกด้วย เพราะการอนุมัติสินเชื่อขึ้นอยู่กับผู้ให้บริการสินเชื่อว่าจะให้น้ำหนักกับผลการตรวจสอบข้อมูลจากเครดิตบูโรแค่ไหน ซึ่งน้ำหนักนั้นอาจเป็นศูนย์ก็ได้” 
นอกจากนี้ ยังยกตัวอย่างประเทศที่พัฒนาแล้ว เครดิตบูโรจะทำหน้าที่เป็นโครงสร้างพื้นฐานข้อมูล เพื่อช่วยให้ผู้ประกอบการสามารถพัฒนาและออกแบบผลิตภัณฑ์ที่เหมาะสมกับกลุ่มผู้กู้ และยังช่วยสร้างประวัติทางการเงินให้กับผู้กู้ รวมถึงเป็นเครื่องมือที่ช่วยให้ผู้กู้ที่เคยมีประวัติทางการเงินไม่ดีสามารถซ่อมแซมประวัติให้กลับมาดีได้อีกด้วย และเมื่อระยะเวลาผ่านไป ผู้คนจะเรียนรู้วิธีจัดการกับประวัติทางการเงิน และมีชีวิตทางการเงินที่ดีขึ้นได้
และนี่เป็นเพียงเนื้อหาบางส่วนในจดหมายถึงผู้ถือหุ้นของ TIDLOR ที่ส่งเสริมให้เกิดความรู้ความเข้าใจที่ถูกต้องเกี่ยวกับข้อมูลเครดิต สำหรับผู้สนใจสามารถติดตามอ่านจดหมายถึงผู้ถือหุ้นฉบับเต็มความยาว 29 หน้า ได้ที่เว็บไซต์ www.tidlorinvestor.com